**Jean Baptiste Édouard Louis Camille Du Puy** (født ca. 1770 i Sveits, død 3. april 1822) var en musiker som bodde og arbeidet mange år i Stockholm og København.

Liv og virke
------------

Du Puy var en dyktig sanger og fiolinist og opptrådte på turneer i Europa før han kom til Stockholm. Her ble han i løpet av noen år ansatt som konsertmester ved operaen. På en fest i Bellman-Selskapet *Par Bricole* i 1799 sang han republikanske viser og hyllet Napoleon og dette kom kong Gustav IV for øre. Du Puy ble utvist fra Sverige og reiste til København. 
Han ble snart en feiret musiker i Danmark og allerede den 29. mars 1800 ga han en konsert på Det Kgl. Teater. Han spilte bl.a. en av sine egne fiolinkonserter. Du Puy ble snart utnevnt til konsertmester i Det Kgl. Kapel og i 1802 også operasanger ved Det kgl. Teater. En av hans glansroller var partiet som Don Juan i Mozarts opera. 

Du Puy var en sensasjon i datidens København og ble svært populær. Han opptrådte i mange forskjellige sammenhenger både som sanger, fiolinist og dirigent og han var en suksess i selskaps-og salonglivet. Fra 1804 var han også en av direktørene i tidens mest ansette klubb Harmonien. 
Hans komposisjoner var populære, spesielt operaen *Ungdom og galskab* og en mengde viser som ble lagt inn i forskjellige teaterstykker. 

I mai 1803 giftet han seg med Anna Louise Frederikke Müller, datter av kobberstikker C. F. Müller. 

Dette var i en periode hvor Frederik VI var konge av Danmark-Norge og Christian Frederik – den senere Christian VIII – bodde som relativt nygift på Amalienborg sammen med sin ektefelle Charlotte Frederikke og deres sønn Frederik født i 1808. 
Charlotte Frederikke hadde en god sangstemme og ønsket å få undervisning av Du Puy. Ektefellen syntes opplagt at dette var en god ide og Du Puy ble en stadig gjest på slottet. Du Puy og Charlotte Frederikke innledet et forhold, og da dette etter en stund ble oppdaget, fikk det store konsekvenser for dem begge. Du Puy ble utvist fra Danmark og fikk bare noen timer på seg til å forlate sin familie. Charlotte Frederikke ble skilt fra sin mann og sønn og sendt i internt eksil til Horsens.

Édouard Du Puys familie ble senere understøttet økonomisk av Frederik VI og de søkte flere ganger i årenes løp kongen om å benåde Du Puy, men fikk avslag hver gang. 

Etter utvisningen fra Danmark reiste Du Puy til Paris, men vendte etter kort tid tilbake til Stockholm hvor kong Gustav var blitt avsatt ved et kupp. Édouard Du Puy fikk i 1812 ansettelse ved operaen igjen både som kapellmester og sanger. En av hans glansroller i Stockholm var Figaro i Mozarts Figaros bryllup. Han ble senere medlem av Kungliga Musikaliska Akademien og i 1814 professor samme sted.

Du Puy bodde i Sverige inntil sin død i 1822.

Komposisjoner - utvalg
----------------------

* Ungdom og galskab (syngespill 1806)
* Sørgemarsj i c-moll (orgel 1807)
* Föreningen (skuespill 1815)
* Agander och Pagander (skuespill 1818)
* Balder (1819)
* Felicie eller Den romaneska flickan (komisk opera 1821)
* Björn Jernsida (ufullendt opera)
* Festen för den gamle generalen (ballett)

Referanser
----------

1. ↑   Musikverkets auktoritetsdatabas, calmview.musikverk.se, utgitt 6. oktober 2017, besøkt 6. oktober 2017[Hentet fra Wikidata]
2. 1 2   Svenskt biografiskt lexikon, «Jean Baptiste Edouard Louis Camille Du Puy», Svensk biografisk leksikon-ID 17706[Hentet fra Wikidata]
3. ↑   Gemeinsame Normdatei, GND-ID 122573501, besøkt 13. august 2015[Hentet fra Wikidata]
4. ↑   MAK, oppført som Du Puy, Édouard, PLWABN-ID 9810572628005606[Hentet fra Wikidata]
5. ↑   Gemeinsame Normdatei, besøkt 31. desember 2014[Hentet fra Wikidata]

Kilder
------

* Henning Dehn-Nielsen: Christian 8. Konge af Danmark, Konge af Norge, Sesam forlag 1999 ISBN 87-11-13191-8 s.33-34
* Rie Krarup: Kvinder fra Danmarkshistorien. Kvindelist og kongelast, Sesam forlag, ISBN 87-11-13606-5 s.178-180
* Aschehougs konversasjonsleksikon bind 5, spalte 107
* Mogens Wenzel Andreasen: Ungdom og galskab en guldalderroman om Du Puy og Weyse

Eksterne lenker
---------------

* (en) Edouard du Puy – kategori av bilder, video eller lyd på Commons Rediger på Wikidata
* (en) Édouard du Puy på Discogs Rediger på Wikidata

* (en) Édouard du Puy på MusicBrainz Rediger på Wikidata

* (en) Édouard du Puy på Spotify Rediger på Wikidata
* Nordisk familjebok 1907
* Salmonsens konversationsleksikon 1917
* Dansk biografisk Leksikon 1905
* Musik-Lexikon

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Dansk biografisk leksikon **·** Svenskt biografiskt lexikon **·** Deutsche Biographie **·** Nationalencyklopedin **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** NKC **·** MusicBrainz **·** Discogs
 |